Gara poetica 
Gavoi (22 aprile 1985)

Poetas:
Pepe Sozu
Mariu Masala

Temi:
1° tema:  
2° tema: 

ESORDIU

Sozu 
Un'annu a como in sa matessi festa 
che fio inoghe in diferente data. 
Po tres oras su pòpulu in piata 
mantes'amos cun s'opera modesta. 
E oe a custa noa richiesta 
so 'énnidu a su palcu a posta fata. 
E ti nd'ato devotu e reverente 
un'ateru saludu, amiga zente.

Masala 
Ringratziende pro sa richiesta 
poi 'e tantu torro a custu logu 
pro dare a su talentu meu isfogu 
de nou in palcu cun Sotgiu a sa dresta 
comintzende sa gara in custa festa 
in onore 'e su martire Antiogu 
chi fit dutore primu e santu poi 
e ti saludo, gentile Gavoi.

Sozu 
S'ora 'e initziare no fit custa
ma a su cumpletu no lu fit sa crica. 
Ma como custu b'intrat una cica, 
la faghimos sa gara a s'ora justa. 
S'annu passadu fit sa terra infusta 
e ocannu nos parit tropu sica. 
Zeltu no b'at perìgulu 'e fogu 
ma cheret chi pioat Antiogu.

Masala 
Como chi semus in pienu 'eranu 
profumos e fiores in campagna 
bi at, Sotgiu, e nois de cucagna 
'istamos in su palcu poesianu 
ambos improvisende a manu a manu 
in custa bella 'idda 'e sa montagna. 
E finas chi nos bastat su podere 
no restat chena fatu su dovere.

Sozu 
Ma no faeddo de annadas malas 
ne nues chi no moven in s'aera: 
sa bella fiorida primavera 
chi sos puzones isterren sas alas. 
Setantun'annu apo subra 'e palas, 
jà nd'apo 'idu de ogni manera 
finas primu de 'enner a Govoi: 
gai nde 'ida dae como in poi.

Masala 
Da pius de trint'annos a cust'ala 
so deo puru 'e su palcu in disputa. 
Chimbantànnos de vida juto a pala, 
custa sa veridade est assoluta 
e fato gara 'ona o gara mala, 
totucantu dípendet dae sa muta 
e finas da su collega chi m'agato 
ma de su tempus contu no nde fato.

Sozu
No nos devimos pelder de coraggiu 
po esser prontos semper a sos atacos 
co sos ch'iscultan già no sunu macos 
no dan atenuante ne sufraggiu. 
Como a sas primas semus in rodaggiu 
e a sa fine semus tropu istracos 
si no bessin sas garas a primore: 
sempr'iscujas de malu pagadore.

Masala 
Si amus comintzadu su viaggiu
cun tegus resto e cun megus resta. 
Cun sos pilos biancos ch'as in testa 
dogni consizu tou at a esser saggiu. 
Pro cantu siat bellu su coraggiu 
ma no semus in gherra ne in tempesta 
ca a bortas su coraggiu est bastante 
e-i sa fortza, invece, est mancante.

Sozu 
Si mi lamento istanote 'e s'edade 
ca sos annos mi pesan finas tropu, 
como no poto currer a golopu
ca che prima no b'est s'abbilidade. 
Ma si mi armo 'e bona volontade 
tzeltu lu devo raggiungher s'iscopu. 
S'est chi no si guastat calchi petzu, 
s'apretu faghet a currer su 'etzu.

Masala 
Deo so iscultende atentamente: 
ohi, cantu mi pares curiosu.
No est pro nudda si lu ses famosu, 
est sinnu chi virtudes as in mente 
e tant'est beru chi ses virtudosu 
chi a Gavoi ch' 'enis frecuente 
finas como ch'in annos aumentas 
e faghes male condo ti lamentas.

Sozu 
Tzeltu chi no est fatzile su jogu, 
si m'est apesantida sa persone. 
Ma mi bramat sa populatzione 
gara pro fagher a Sant'Antiogu. 
E ancora no tenzo intentzione 
de ch' 'etare sas giaes in su fogu. 
Cun sos bratzos in altu no mi arrendo: 
a cantu poto sa palte difendo.

Masala 
Unu versu cun s'àteru s'intessit
in limba sarda vera e poesia. 
Però s'in palcu bi nd'at unu ebbìa 
mancu a fagher sa parte no resessit. 
Cun-d-un'otada tua e una mia 
chie nd'ischit sa gara coment' 'essit. 
Tocat chi bona o mala si la lene 
ma jà nos an acopiadu 'ene.

Sozu 
Po fagher una gara 'e poesia 
bi cheret volontade e oriolu 
poite si nos mancat s'energia 
tando finas sa gara faghet dolu. 
Ma deo penso su nùmene solu 
chi l'at a dare mesa garantzia. 
Si aggualat s'estru e-i sa 'oghe 
s'ateru mesu faghimos inoghe.

Masala 
De custu palcu semus sos padronos 
inube b'est s'iscala e no sa janna. 
Poninde in evidentzia sos donos 
istat dognunu fichidu che canna. 
Però sa diferentzia est manna 
tra sos annos, sos malos cun sos bonos. 
Si podet imbezzare sa carena 
ma su matessi adurat sa vena.

Sozu 
Da chi no est su cùcuru nieddu 
penso siat difitzile s'impresa 
ca s'istracat sa mente e su faeddu, 
mancat finas su briu, ite bellesa. 
E su chi unu faghet a piseddu 
no faghet tzeltamente a sa 'etzesa. 
Ma deo a totu lis fato a cumprender: 
no so pensende ancora 'e mi arrender

Masala 
No t'est andadu 'ene su cumbinu, 
a tramontu no ses ne aurora. 
Una virtude si tenes in sinu 
a dogni cosa est superiora 
e no si podet perder in caminu, 
restat de vida fin'a s'ultim'ora. 
No est nudda si unu est in betzesa 
ca jà si salvat cun sa pratighesa.

Sozu
Jà m'est andadu 'ene su cumbinu, 
no ti nde lese perunu oriolu. 
Su grupu 'e sos poetes faghet dolu, 
semus pagos in rughes de caminu. 
S'est retiradu Piredda Gavinu, 
Crobu no at leadu pius bolu 
e so deo 'e sas garas su decanu:
chelzo morrer cun sa bandela in manu.
Masala
Tue jà ses allegru canta-canta 
cun dogni frase bella e pretzisa 
e sa zente nemmancu si nd'est risa 
cand'as nadu sa veridade santa. 
Si semus pagos e sa cosa est tanta 
nde tocat meda cand' 'enit divisa. 
Ma tue dae mesu no ti frangas 
e si semus in pagos no piangas.

Sozu 
Si maduru l'isetas unu cantu 
cussu l'at a batire Mastru Ispeta. 
No tenimos sa sorte a sa 'ereta, 
sa poesia nd' 'atit su piantu 
e unu cantu 'e garas su poeta 
morinde ch'at leadu a campusantu. 
Ca nois semus pagos de seguru 
ma pius pagas sun sas garas puru.

Masala 
Aiò, Peppe, cun megus agguala 
ca istanote a fiancu ti juto. 
A cando meda a cando pago fruto 
de unu palcu pighende in s'iscala. 
Tota sa vida so a piga e fala 
però cun sos lamentos no discuto. 
E no ponzo sa fama in perdímentu 
ca pius canto e pius so cuntentu.

Sozu 
Ma deo fia nende 'e su masone
chi est minore e so unu 'e sos mannos. 
Parit abberu sa distrutzione 
chi sas garas las ponet in afannos. 
Ocannu a s'edade 'e otant'annos 
s'est retiradu Barore 'Udrone 
e Piredda ch'at példidu sa vida: 
cussa classe 'e su Chimbe est isparida.

Masala 
Chi ti retires tue no est giustu 
mancari sias cùcuri-incanidu 
ca ne boghe ne versu no as perdidu 
e su mamentu no mi paret custu. 
Tzeltu chi cando a primu ses bessidu 
no fis che oe potente e robbustu. 
Subra su palcu ti ses imbetzadu 
però, Sotgiu, ti ses puru ingrassadu.

Sozu 
S'esordiu nde 'ato a finitia
lende su ch'amos nadu a mancu in curu. 
Ma tzeltu ch'in sa nostra cumpagnia 
no bi at aumentos de seguru.
Como si mi retiro deo puru 
est totu a dannu de sa poesia. 
Ma si no m' 'ogat calicunu fora 
no apo 'e retirare gana ancora.

Masala
E tando, Peppe, in su palcu 'e Gavoi 
a s'esordiu damos sos adios. 
Ma sos collegas tuos e sos mios 
ch'aduren sanos dae como in poi. 
Jà semus pagos e ancora bios 
però pro como prosighimos goi. 
E-i sas garas sun semper a usu: 
gai lu sian dae como in susu.